食糟民
作者：歐陽修
朝代：宋

paragraphs: 田家種糯官釀酒，榷利秋毫升與斗。
酒沽得錢糟棄物，大屋經年堆欲朽。
酒醅瀺灂如沸湯，東風來吹酒甕香。
纍纍罌與瓶，惟恐不得嘗。
官沽味醲村酒薄，日飲官酒誠可樂。
不見田中種糯人，釜無糜粥度冬春。
還來就官買糟食，官吏散糟以爲德。
嗟彼官吏者，其職稱長民。
衣食不蠶耕，所學義與仁。
仁當養人義適宜，言可聞達力可施。
上不能寬國之利，下不能飽爾之饑。
我飲酒，爾食糟。
爾雖不我責，我責何由逃。